Rustenburg-inwoners ‘wil self’[Foto: Rise up Rustenburg/Facebook] Daarom het een inwoner Oktober verlede jaar Rise Up Rustenburg, ’n organisasie sonder winsoogmerk, op die been gebring om die stad weer leefbaar en aangenaam vir inwoners te maak. Volgens die stigterslid van die organisasie, net bekend as Sandy, het die Here dié organisasie oor haar pad gestuur. Rise Up Rustenburg bestaan nou al uit vyf direkteure en streef daarna om aktief diensleweringsprobleme op te los, wat die Rustenburg- plaaslike munisipaliteit tans versuim om te doen. “Ons wil Rustenburg weer regruk soos dit was – ’n mooi stad wat skoon en netjies is. Die organisasie is gestig met die hoofdoel om die mense van Rustenburg te help,” sê Sandy. “Mense raak moedeloos oor die swak dienslewering en soek antwoorde op die probleme.” Duisende liters riool vloei daagliks in die straat af (Foto: Anja van der Merwe/Maroela Media) Sy sê vrywilligers gaan letterlik hul hande vuilmaak en inspring waar hulle kan help. Van water- en rioolprobleme takel, parke netjies maak tot stopstrate en paaie se padtekens verf.” Die organisasie maak met hul projekte op donasies en vrywilligers se mannekrag staat. “Ons het onlangs ’n suksesvolle projek gehad waar ’n vrywilliger by die waterreservoirs hand gaan bysit het met die bestuur van die reservoirs.” Afgesien van gereelde krag- en wateronderbrekings in sekere dele van die stad, is riool in die strate, hordes slaggate en vullis ook ’n groot kopseer vir inwoners. ‘n Lugfoto van die riool in die industriële gebied van Rustenburg (Foto: Verskaf) Rioolwater het tot vandeesweek nog soos ’n rivierstroom in Arendsweg gevloei nadat ’n rioolpyp in Februarie deur die munisipaliteit beskadig is. Die riool is ook ’n groot probleem in die industriële gebied van die stad. Maroela Media het vroeër berig inwoners vrees dat die stad dieselfde paadjie as Lichtenburg kan loop, waar duisende mense hul werk verloor het nadat fabrieke weens gebrekkige dienslewering gesluit het. Sandy vertel die Here het verlede jaar die idee van die organisasie soos ’n saadjie in haar kop geplant. “Ek het hard gebid dat die Here my uit Rustenburg moet wegvat, maar toe het Hy ander planne met my.” Sy het Rise Up Rustenburg in Oktober begin en alles het “seepglad verloop” ten opsigte van die registrasie van die organisasie as ’n organisasie sonder winsoogmerk. “Die regte mense en geleenthede is oor ons pad gestuur.” Die organisasie het ook reeds groepe op WhatsApp en Facebook geskep, waarop daar reeds onderskeidelik sowat 900 en 600 inwoners is. Inligting oor projekte word op die groepe gedeel.